Moody's, Naspers laat rand weer tuimel | Netwerk24
Moody's, Naspers laat rand weer tuimel
Deur Elvira Wood 15 Augustus 2018 14:15
Die rand is op R14,65 teenoor die dollar.
Die rand het Woensdagmiddag tot R14,65 teenoor die dollar teruggesak nadat dit dag op R14,24 afgeskop het.
Die rand was Woensdag reeds wisselvallig na die Turkse regering aangekondig het hy gaan invoertariewe op sekere Amerikaanse produkte instel.
Die nuus dat Moody's voorspel die pas waarteen Suid-Afrika se fiskale konsolidasie gaan plaasvind, gaan stadiger wees as wat die staat voorspel, het net sout in die geldeenheid se wonde gevryf.
Boonop het Naspers, die grootste genoteerde maatskappy op die JSE in terme van markwaarde, teen 14:15 met meer as 7% tot R3 090,85 teruggesak. Dit volg nadat die Chinese tegnologiemaatskappy Tencent, waarin Naspers 'n belang van 31% besit, se verdienste beduidend laer was as verwag.
Annabel Bishop, hoofekonoom by Investec, verduidelik dat die rand baie wisselvallig is deels weens die gebeure wat in Turkye afspeel, maar ook omdat daar relatief gesproke op die oomblik nie baie handel gedryf word met die rand nie.
Bishop, sê hoewel die wisselvallige rand die afgelope week mense bekommerd kan maak dat die Reserwebank dalk die rentekoers kan verhoog, dink sy nie dit gaan gebeur nie.
"As daar nie 'n voldoende hoeveelheid aktiwiteit is om groot bewegings te verwater nie, kan die plaaslike geldeenheid uiterste bewegings sien."
Sy sê die Reserwebank het oor die jare bewys dat hy nie op korttermynwisselvalligheid van die rand reageer deur die rentekoers te verhoog nie.
Bishop sê dit lyk dus steeds goed dat die Reserwebank by sy voorneme gaan bly om nie weer vanjaar die rentekoers te verhoog nie. Die Reserwebank sal egter, soos gewoonlik, alle data monitor, veral die uitwerking van die swakker rand op die inflasiekoers.